EL Επίσημη Εφημερίδα της Ευρωπαϊκής Ένωσης C 320/21

Γνωμοδότηση του Ευρωπαίου Επόπτη Προστασίας Δεδομένων σχετικά με την τροποποιημένη πρόταση κανονισμού του Συμβουλίου για την τροποποίηση του κανονισμού (EΚ) αριθ. 1030/2002 για την καθιέρωση αδειών διαμονής ενιαίου τύπου για τους υπηκόους τρίτων χωρών

(2006/C 320/10)

Ο ΕΥΡΩΠΑΙΟΣ ΕΠΟΠΤΗΣ ΠΡΟΣΤΑΣΙΑΣ ΔΕΔΟΜΕΝΩΝ,

Έχοντας υπόψη

Τη Συνθήκη για την ίδρυση της Ευρωπαϊκής Κοινότητας και ιδίως το άρθρο 286,

Το Χάρτη Θεμελιωδών Δικαιωμάτων της Ευρωπαϊκής Ένωσης και ιδίως το άρθρο 8,

Την οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών,

Τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών, και ιδίως το άρθρο 41,

Την αίτηση γνωμοδότησης σύμφωνα με το άρθρο 28 παράγραφος 2 του κανονισμού (ΕΚ) αριθ. 45/2001 την οποία έλαβε στις 11 Μαΐου 2006 από την Επιτροπή,

ΕΞΕΔΩΣΕ ΤΗΝ ΑΚΟΛΟΥΘΗ ΓΝΩΜΟΔΟΤΗΣΗ:

1. ΕΙΣΑΓΩΓΗ

Στις 13 Ιουνίου 2002, για να εναρμονιστεί ο τύπος των αδειών διαμονής που χορηγούν τα κράτη μέλη σε υπηκόους τρίτων χωρών, το Συμβούλιο εξέδωσε τον κανονισμό (ΕΚ) αριθ. 1030/2002 για την καθιέρωση αδειών διαμονής ενιαίου τύπου για τους υπηκόους τρίτων χωρών (1). Στην έκτη αιτιολογική παράγραφο του κανονισμού, η Επιτροπή και τα κράτη μέλη συμφωνούν να εξετάζουν σε τακτά χρονικά διαστήματα, ανάλογα με τις τεχνολογικές εξελίξεις, τις μεταβολές οι οποίες πρέπει να επέλθουν για τη βελτίωση των στοιχείων ασφάλειας τα οποία είναι ενσωματωμένα στην άδεια. Τα βιομετρικά στοιχεία αναφέρονται ως ενδεικτικό παράδειγμα.

Στις 24 Σεπτεμβρίου 2003, η Ευρωπαϊκή Επιτροπή υπέβαλε πρόταση κανονισμού του Συμβουλίου για την τροποποίηση του κανονισμού (ΕΚ) αριθ. 1030/2002 (2). Η πρόταση αυτή κανονισμού υποβλήθηκε μαζί με μια άλλη πρόταση κανονισμού του Συμβουλίου για την τροποποίηση του κανονισμού (ΕΚ) αριθ. 1683/95 για την καθιέρωση θεώρησης ενιαίου τύπου. Κύριος στόχος των δύο προτάσεων είναι η εισαγωγή βιομετρικών στοιχείων (εικόνα προσώπου και δύο εικόνες δακτυλικών αποτυπωμάτων του κατόχου) σε αυτούς τους νέους ενιαίους τύπους αδειών διαμονής και θεωρήσεων. Λόγω ορισμένων τεχνολογικών αβεβαιοτήτων, δεν καθορίστηκε ο τύπος της άδειας διαμονής (αυτοκόλλητο ή αυτοτελές δελτίο). Ύστερα από τις σχετικές διαβουλεύσεις, οι προτάσεις αυτές υποβλήθηκαν στο Ευρωπαϊκό Κοινοβούλιο.

Στις 10 Μαρτίου 2006, η Ευρωπαϊκή Επιτροπή υπέβαλε τροποποιημένη πρόταση (εφεξής «η πρόταση») κανονισμού του Συμβουλίου για την τροποποίηση του κανονισμού (ΕΚ) αριθ. 1030/2002. Στην τροποποιημένη αυτή πρόταση, αποφασίστηκε ο τύπος του αυτοτελούς δελτίου λόγω κινδύνου παρεμβολών μεταξύ ολοκληρωμένων κυκλωμάτων μη επαφής. Ένας συγκεκριμένος χώρος (η ζώνη 16 σύμφωνα με το παράρτημα της πρότασης) θα παρέχεται στα κράτη μέλη που επιθυμούν να ενσωματώσουν στην άδεια διαμονής ένα ολοκληρωμένο κύκλωμα επαφής για τις ηλεκτρονικές υπηρεσίες.

Η πρόταση για την άδεια διαμονής βασίζεται το άρθρο 63 παράγραφος 3 σημείο α) ΣΕΚ. Ο ΕΕΠΔ τονίζει ότι η άδεια διαμονής δεν είναι ταξιδιωτικό έγγραφο. Δυστυχώς, η πρόταση του 2003 περιελάμβανε προτάσεις για τη θεώρηση και την άδεια διαμονής στο ίδιο έγγραφο, πράγμα που θα μπορούσε να οδηγήσει σε παρεξηγήσεις, αν και ο επιδιωκόμενος στόχος ήταν η θέσπιση συνεκτικής προσέγγισης για τα βιομετρικά αναγνωριστικά στοιχεία στην ΕΕ. Κατά συνέπεια, ο ΕΕΠΔ χαιρετίζει το γεγονός ότι υπάρχει πλέον σαφής διαχωρισμός μεταξύ θεώρησης και άδειας διαμονής.

2. ΑΝΑΛΥΣΗ ΤΗΣ ΠΡΟΤΑΣΗΣ

2.1. Γενικά

Ο ΕΕΠΔ εκφράζει την ικανοποίησή του για το γεγονός ότι ζητήθηκε η γνώμη του βάσει του άρθρου 28 παράγραφος 2 του κανονισμού (ΕΚ) αριθ. 45/2001. Ωστόσο, λόγω του υποχρεωτικού χαρακτήρα του άρθρου 28 παράγραφος 2, το προοίμιο του κειμένου θα πρέπει να περιέχει παραπομπή στην παρούσα γνώμη.

Η πρόταση εισάγει την χρήση βιομετρικών στοιχείων στην άδεια διαμονής. Ο ΕΕΠΔ αναγνωρίζει τα πλεονεκτήματα της χρήσης βιομετρικών στοιχείων, αλλά υπογραμμίζει το σημαντικό αντίκτυπο της χρήσης των στοιχείων αυτών και προτείνει να προβλεφθούν αυστηρές διασφαλίσεις για οποιαδήποτε χρήση βιομετρικών στοιχείων.

Ο ΕΕΠΔ χαιρετίζει τη συλλογιστική του Συμβουλίου και της Εσθονικής Κυβέρνησης, σύμφωνα με την οποία οι υπήκοοι τρίτων χωρών που διαμένουν στην επικράτειά της αντιμετωπίζονται όπως ακριβώς και οι πολίτες της και τους παρέχεται πρόσβαση σε ηλεκτρονικές υπηρεσίες μέσω δελτίων ταυτότητας και αδειών διαμονής (3). Με την ορθή αυτή δήλωση επιβεβαιώνεται και το γεγονός ότι η άδεια διαμονής, αυτή καθεαυτή, δεν πρέπει να θεωρείται ως ταξιδιωτικό έγγραφο.

2.2 Βιομετρικά χαρακτηριστικά

Όπως τονίστηκε ήδη σε διάφορες γνωμοδοτήσεις του ΕΕΠΔ (4) και της Ομάδας του άρθρου 29 (5), η εισαγωγή και η επεξεργασία βιομετρικών στοιχείων σε έγγραφα ταυτότητας πρέπει να συνοδεύεται από ιδιαίτερα συνεπείς και σοβαρές διασφαλίσεις. Όντως, τα βιομετρικά στοιχεία είναι ιδιαίτερα ευαίσθητα λόγω ορισμένων συγκεκριμένων χαρακτηριστικών, η δε εφαρμογή τους παρουσιάζει κάποιους κινδύνους που πρέπει να αντιμετωπιστούν. Στην προαναφερόμενη γνωμοδότησή του για την πρόταση SIS II, ο ΕΕΠΔ πρότεινε μη εξαντλητικό κατάλογο κοινών υποχρεώσεων ή απαιτήσεων που σχετίζονται με αυτήν την ιδιαιτερότητα των βιομετρικών στοιχείων, καθώς και κοινή μεθοδολογία και ορθές πρακτικές για την εφαρμογή τους.

Επειδή τα βιομετρικά συστήματα δεν είναι προσιτά σε όλους (6) ούτε είναι τελείως ακριβή, πρέπει να υπάρχουν εναλλακτικές διαδικασίες προκειμένου να γίνεται σεβαστή η αξιοπρέπεια των ατόμων που δεν μπορούν να παράσχουν αναγνώσιμα δακτυλικά αποτυπώματα ή που αναγνωρίζονται εσφαλμένως, και να μην μετακυλίεται σε αυτά το βάρος των ατελειών του συστήματος.

Ο ΕΕΠΔ συνιστά να εκπονηθούν εναλλακτικές διαδικασίες και να περιληφθούν στο άρθρο 2 παράγραφος 1 της πρότασης. Οι διαδικασίες αυτές δεν πρέπει ούτε να μειώνουν το επίπεδο ασφάλειας της άδειας διαμονής ούτε να στιγματίζουν τα άτομα με μη αναγνώσιμα δακτυλικά αποτυπώματα.

Στο άρθρο 4α της πρότασης αναφέρεται ότι «Τα κράτη μέλη συμπεριλαμβάνουν επίσης δακτυλικά αποτυπώματα υπό μορφή που διασφαλίζει διαλειτουργικότητα». Ο ΕΕΠΔ συνιστά να τροποποιηθεί η διάταξη αυτή ώστε να γίνει ακριβέστερη: «Τα κράτη μέλη συμπεριλαμβάνουν επίσης δύο δακτυλικά αποτυπώματα υπό μορφή που διασφαλίζει διαλειτουργικότητα». Με τη διευκρίνιση αυτήν ενισχύεται η αρχή της αναλογικότητας η οποία θα τηρείται σε όλα τα στάδια της πρότασης αυτής.

Σύμφωνα με την τρίτη αιτιολογική παράγραφο της πρότασης, η ενσωμάτωση βιομετρικών αναγνωριστικών στοιχείων θα πρέπει να ακολουθεί τις προδιαγραφές που ορίζονται στο έγγραφο 9303 της Διεθνούς Οργάνωσης Πολιτικής Αεροπορίας (ICAO) για τις αναγνώσιμες από μηχάνημα θεωρήσεις. Όπως προαναφέρεται, η άδεια διαμονής δεν είναι ταξιδιωτικό έγγραφο. Όπως τονίζεται στην αιτιολογική έκθεση, η άδεια διαμονής θεωρείται συνήθως ως δελτίο ταυτότητας των υπηκόων τρίτων χωρών. Συνεπώς, είναι λογικό να εφαρμόζονται στην άδεια διαμονής εξίσου αυστηρά πρότυπα ασφαλείας όπως και στο εθνικό δελτίο ταυτότητας. Συνεπώς, ο ΕΕΠΔ συνιστά να διαγραφεί η τρίτη αιτιολογική παράγραφος και να οριστούν αυστηρότερες προδιαγραφές ασφαλείας για τα βιομετρικά χαρακτηριστικά που θα αποθηκεύονται στην άδεια διαμονής. Η παραπομπή του παραρτήματος στα πρότυπα της ICAO θα πρέπει επίσης να αντικατασταθεί με αυστηρές προδιαγραφές ασφαλείας που να αντιστοιχούν στις καταστάσεις υπό τις οποίες χρησιμοποιούνται οι άδειες διαμονής.

2.3 Πρόσβαση στα στοιχεία και χρήση τους

Κατ' αρχάς, ο ΕΕΠΔ εκφράζει την ικανοποίησή του για την πρόοδο που επιτυγχάνεται με την τελευταία αυτή πρόταση όσον αφορά το σεβασμό της αρχής του οριοθετημένου σκοπού. Πράγματι, σύμφωνα με τις προτεινόμενες τροποποιήσεις, τα βιομετρικά στοιχεία που αποθηκεύονται στις άδειες διαμονής χρησιμοποιούνται μόνον για τον έλεγχο «της γνησιότητας του εγγράφου και της ταυτότητας του κατόχου μέσω συγκρίσιμων και άμεσα διαθέσιμων στοιχείων».

Στην πρώτη αιτιολογική παράγραφο υπενθυμίζεται ο στόχος της Συνθήκης του Άμστερνταμ, ο οποίος, μεταξύ άλλων, είναι να παρασχεθεί στην Επιτροπή το δικαίωμα πρωτοβουλίας, προκειμένου να λαμβάνονται τα μέτρα που επιβάλλονται για μια εναρμονισμένη μεταναστευτική πολιτική. Συνεπώς, είναι λυπηρό ότι η Ευρωπαϊκή Επιτροπή δεν μπορεί να αξιοποιήσει την ευκαιρία αυτήν στην πρότασή της για να εντοπίσει και να καθορίσει σαφώς τις αρχές που έχουν πρόσβαση στα δεδομένα που αποθηκεύονται στο μέσο αποθήκευσης της άδειας διαμονής λόγω συνταγματικών περιορισμών. Ο ΕΕΠΔ συνιστά να εκπονήσει η Επιτροπή κατάλληλη διαδικασία για την καλύτερη εναρμόνιση του ορισμού και του καταλόγου των αρχών που έχουν αρμοδιότητα να ελέγχουν τις άδειες διαμονής. Αυτός ο κατάλογος αρμόδιων αρχών είναι χρήσιμος όχι μόνον για τα κράτος μέλος που εκδίδει την άδεια διαμονής, αλλά και για τα άλλα κράτη μέλη της ζώνης Σένγκεν όπου ενδέχεται να χρειαστεί να ελεγχθεί η ταυτότητα του εξωκοινοτικού κατοίκου της ΕΕ.

Η σύσταση αυτή είναι ακόμη σημαντικότερη εάν ληφθεί υπόψη το ενδεχόμενο να ενσωματωθεί στην άδεια διαμονής και ένα ολοκληρωμένο κύκλωμα για τις ηλεκτρονικές υπηρεσίες. Το νέο αυτό στοιχείο θα αυξήσει, αναμφισβήτητα, τον αριθμό αρχών που θα μπορούν να έχουν πρόσβαση στην άδεια διαμονής. Ο ΕΕΠΔ κρίνει ιδιαίτερα ανεπιθύμητο το αποτέλεσμα αυτό.

2.4 Επιτροπολογία

Στο άρθρο 2 του κανονισμού αναφέρονται οι περιπτώσεις κατά τις οποίες θεσπίζονται, με τη διαδικασία επιτροπολογίας του άρθρου 7 παράγραφος 2, συμπληρωματικές τεχνικές προδιαγραφές για τις άδειες διαμονής ενιαίου τύπου. Η παρούσα πρόταση περιέχει περαιτέρω διευκρίνιση των περιπτώσεων κατά τις οποίες λαμβάνονται οι αποφάσεις αυτές. Οι αποφάσεις αυτές πρέπει να έχουν σημαντικό αντίκτυπο στην ορθή εφαρμογή της αρχής του οριοθετημένου σκοπού και της αρχής της αναλογικότητας. Ο ΕΕΠΔ συνιστά να λαμβάνονται μέσω κανονισμού, με τη διαδικασία συναπόφασης, οι αποφάσεις με ουσιαστικό αντίκτυπο στην προστασία των δεδομένων, όπως οι αποφάσεις που αφορούν την πρόσβαση σε δεδομένα, την εισαγωγή δεδομένων, την ποιότητα των δεδομένων, την τεχνική συμμόρφωση του μέσου αποθήκευσης, τα μέτρα ασφαλείας για την προστασία των βιομετρικών χαρακτηριστικών κ.λπ..

Για όλες τις άλλες περιπτώσεις που έχουν αντίκτυπο στην προστασία των δεδομένων, ο ΕΕΠΔ θα πρέπει να έχει τη δυνατότητα να γνωμοδοτεί για τις επιλογές της επιτροπής αυτής. Ο συμβουλευτικός ρόλος του ΕΕΠΔ θα πρέπει να περιληφθεί στο άρθρο 7 του κανονισμού.

2.5 Ηλεκτρονική πλατφόρμα

Αφού η άδεια διαμονής δεν είναι ταξιδιωτικό έγγραφο, δεν υπάρχει αποχρών λόγος να εφαρμοστούν τα πρότυπα της ICAO και, άρα, να χρησιμοποιηθεί ολοκληρωμένο κύκλωμα μη επαφής. Η τεχνολογία αυτή δεν έχει αποδειχθεί ότι είναι ασφαλέστερη από τα ολοκληρωμένα κυκλώματα επαφής και απλώς θα προσθέσει και άλλους κινδύνους στην καθιέρωση της άδειας διαμονής.

Σύμφωνα με το νέο προτεινόμενο άρθρο 4, τα κράτη μέλη μπορούν να ενσωματώνουν ένα δεύτερο ολοκληρωμένο κύκλωμα στο αυτοτελές δελτίο της άδειας διαμονής. Το δεύτερο αυτό ολοκληρωμένο κύκλωμα θα είναι κύκλωμα επαφής και θα χρησιμεύει για την πρόσβαση στις ηλεκτρονικές υπηρεσίες. Ο ΕΕΠΔ επιθυμεί να τονίσει ιδιαίτερα την ακαταλληλότητα της πρότασης αυτής δεδομένου ότι δεν τηρεί βασικούς και στοιχειώδεις κανόνες της πολιτικής ασφαλείας οι οποίοι απαιτούνται για τα ευαίσθητα δεδομένα.

Το πρόσθετο αυτό ολοκληρωμένο κύκλωμα προσφέρει πλήρες φάσμα νέων εφαρμογών και σκοπών για το δελτίο άδειας διαμονής. Η δομή του συστήματος προστασίας της ασφάλειας του πρώτου ολοκληρωμένου κυκλώματος μη επαφής στο οποίο θα αποθηκεύονται βιομετρικά χαρακτηριστικά μπορεί να οριστεί επακριβώς και ορθώς μόνον εάν ληφθούν υπόψη οι κίνδυνοι που δημιουργούν οι άλλες σκοπούμενες χρήσεις του δελτίου, όπως η ηλεκτρονική διακυβέρνηση και οι ηλεκτρονικές επιχειρηματικές δραστηριότητες. Όντως, δεν υπάρχει εγγύηση ότι οι εφαρμογές αυτές δεν θα πραγματοποιούνται, π.χ. σε περιβάλλον το οποίο είναι σχετικά ανασφαλές για το ολοκληρωμένο κύκλωμα μη επαφής. Θα ήταν, όντως, ατυχές εάν η χρήση του πρόσθετου αυτού ολοκληρωμένου κυκλώματος υποβάθμιζε την ασφάλεια των ευαίσθητων δεδομένων που αποθηκεύονται στο κύριο ολοκληρωμένο κύκλωμα. Συνεπώς, ο ΕΕΠΔ συνιστά έντονα να καθοριστούν, στην πρόταση, τα εξής στοιχεία:

— περιορισμένος κατάλογος χρήσεων που προβλέπονται για το πρόσθετο ολοκληρωμένο κύκλωμα

— κατάλογος δεδομένων που θα αποθηκεύονται στο πρόσθετο ολοκληρωμένο κύκλωμα

— ανάγκη εκτίμησης συνεπειών και αξιολόγησης κινδύνου για τη συνύπαρξη των δύο ολοκληρωμένων κυκλωμάτων στο ίδιο αυτοτελές δελτίο

3. ΣΥΜΠΕΡΑΣΜΑ

Ο ΕΕΠΔ εκφράζει την ικανοποίησή του για την πρόταση αυτήν η οποία αποσκοπεί στην καλύτερη εναρμόνιση της ενωσιακής μεταναστευτικής πολιτικής εν γένει και, ειδικότερα, στην εκπόνηση άδειας διαμονής ενιαίου τύπου.

Ο ΕΕΠΔ αναγνωρίζει ότι η χρήση βιομετρικών χαρακτηριστικών ενδέχεται να βελτιώσει την προστασία των αδειών διαμονής και να καταπολεμήσει παράλληλα τη λαθρομετανάστευση και τη λαθραία διαμονή. Ωστόσο, η εισαγωγή βιομετρικών στοιχείων θα συμβάλει στην επίτευξη των στόχων αυτών μόνον εάν εφαρμοστούν αυστηρές διασφαλίσεις για τη χρήση τους και μόνον εάν οι ατέλειες τους αντισταθμίζονται από κατάλληλες εναλλακτικές διαδικασίες.

Ο ΕΕΠΔ συνιστά να αναβληθεί η ενσωμάτωση πρόσθετου ολοκληρωμένου κυκλώματος για πρόσβαση στις ηλεκτρονικές υπηρεσίες μέχρις ότου διεξαχθούν πλήρεις μελέτες εκτίμησης συνεπειών και αξιολόγησης κινδύνου και αναλυθούν καταλλήλως τα πορίσματά τους.

Λαμβάνοντας υπόψη το γεγονός ότι η άδεια διαμονής, έστω και εάν δεν είναι ταξιδιωτικό έγγραφο, θα χρησιμοποιείται στη ζώνη Σένγκεν ως έγγραφο ταυτότητας, ο ΕΕΠΔ τονίζει ότι πρέπει να εφαρμοστούν αυστηρότατα πρότυπα ασφαλείας που να συμβαδίζουν με τις προδιαγραφές ασφαλείας των κρατών μελών που εκπονούν ηλεκτρονικό δελτίο ταυτότητας.

Όσον αφορά την ανάπτυξη και την εφαρμογή της άδειας διαμονής, οι τεχνολογικές επιλογές με σημαντικό αντίκτυπο στην προστασία των δεδομένων θα είναι προτιμότερο να γίνονται μέσω κανονισμού, με τη διαδικασία συναπόφασης. Σε άλλες περιπτώσεις με αντίκτυπο στην προστασία των δεδομένων, ο ΕΕΠΔ θα έχει το συμβουλευτικό ρόλο που προβλέπεται στο άρθρο 7 του κανονισμού για τις επιλογές της Επιτροπής που προβλέπεται στην πρόταση.

Βρυξέλλες, 16 Οκτωβρίου 2006 Peter HUSTINX Ευρωπαίος Επόπτης Προστασίας Δεδομένων

(1) ΕΕ L 157, σ. 1.

(2) COM/2003/558 τελικό.

(3) όπως περιγράφεται στην αιτιολογική έκθεση

(4) Γνωμοδότηση της 23ης Μαρτίου 2005 σχετικά με την πρόταση κανονισμού του Ευρωπαϊκού Κοινοβουλίου και του Συμβουλίου σχετικά με το Σύστημα Πληροφοριών για τις Θεωρήσεις (VIS) και την ανταλλαγή δεδομένων μεταξύ των κρατών μελών για τις θεωρήσεις μικρής διάρκειας, ΕΕ C 181 της 23.7.2005 σ. 13.

Γνωμοδότηση της 19ης Οκτωβρίου 2005 σχετικά με τρεις προτάσεις για το Σύστημα Πληροφοριών Σένγκεν δεύτερης γενιάς (SIS II) (COM(2005)230 τελικό, COM (2005)236 τελικό και COM (2005)237 τελικό), ΕΕ C 91 της 19.4.2006, σ. 38.

(5) Γνωμοδότηση αριθ. 7/2004 σχετικά με την προσθήκη βιομετρικών στοιχείων στις άδειες διαμονής και της θεωρήσεις λόγω της σύστασης του ευρωπαϊκού Συστήματος Πληροφοριών για τις Θεωρήσεις (VIS) (Markt/11487/04/EN — WP 96) και έγγραφο εργασίας για τα βιομετρικά στοιχεία (MARKT/10595/ΕΝ — WP 80).

(6) Υπολογίζεται ότι είναι αδύνατη η καταχώρηση των δακτυλικών αποτυπωμάτων ορισμένων ατόμων των οποίων το ποσοστό φθάνει το 5 % του πληθυσμού (είτε διότι τα άτομα αυτά δεν έχουν αναγνώσιμα δακτυλικά αποτυπώματα είτε διότι δεν έχουν καν αποτυπώματα).